Atzapar puntagorri

Atzapar puntagorria (Ramaria botrytis edo Clavaria botrytis) Gomphaceae familiako perretxiko bat da. Ramaria generoan, hau da kalitate gastronomiko handiena duena. Ale zaharrak ez dira kontsumitu behar, Ramaria generoko espezietan ohikoak diren ondorio laxanteak izan ditzake.

Deskribapena 
Kapela: 6-12 cm garai eta 8-16 cm zabal. Adarkatutako zuhaixka sendo baten itxurakoa. Enborraren azala kolore zurixkakoa da, eta arrosa-purpurakoa adarren muturretan, lehen begiratuan, kolore arrosa-purpura kolorekoa da.

Himenioa: Adarren azalera osoa estaltzen du.

Hanka: Lodia, enbor erraldoi baten itxurakoa, batzuetan altuera baino zabalera handiagoa izaten du, lehenbizi zuria, gero horixka samarra.

Haragia: Zurruna, zuria, usain eta zapore atseginekoa.

Etimologia: Ramaria terminoa, latinetik dator “ramus” hitzetik, adar, esan nahi du. Botrytis epitetoa, grekotik dator, mahats-mordoa esan nahi duen "botrys" hitzetik, Bere itxuragatik.

Jangarritasuna 
Beste Ramaria batzuk baino kalitate hobeko jangarria.

Nahasketa arriskua 
Ramaria formosa (purgatzailea) delakoarekin, karpoforoak hiru kolore dituelako ezagutzen da: zuria enborrean, izokin kolorea adarretan eta horia puntetan. Ramaria elegantissima espeziearekin, guztia kolore arrosa biziko kolorekoa. Ramaria rufescens, Ramaria botrytis-aren aldaera bat da, eta adarren muturrak ez ditu arrosak, baizik gorri-ardo kolorekoak. Ramaria botrytis-aren parvula aldaera, txikia eta gorri-purpura kolorekoa da, oinaren oinarria izan ezik, hura ia zuria baita.

Sasoia eta lekua 
Udazkenean, hostozabalen baso ilunetan. Ez da oso ohikoa, ez ugaria.

Banaketa eremua 
Afrika, Australia, Asia, Europa, Erdialdeko Amerika, Ipar Amerika.

Espeziearen egoera 
Aranzadi Elkartearen arabera, atzapar puntagorria desagertzeko arriskuan dauden onddoen eusko-kantauriar Zerrenda Gorrian dago. Azken urteotan mikologia adituek onddo batzuen beherakada kuantitatibo eta kualitatibo handia egon dela ohartarazi dute. Adituen esanetan, egoera honek hainbat eragile ditu, tartean klima aldaketa, pestiziden erabilera eta bilketa masiboak.

Galeria

Erreferentziak

Kanpo estekak 

Ramaria
Onddo jangarriak